《莺啼序 和梦窗》
清代·杨玉衔

春老洞深寒在，倩痴云守户。喜檐鹊、取次呼晴，又报鼍鼓催暮。

卸樯燕、寻巢倦睇，青青总是他乡树。算红情销尽，终输雨余泥絮。

年少灯檠，傍壁夜泣，没墟烟嶂雾。溯红渐、溪入清佳，放歌初写纨素。

计中秋、千山桂落，听宫莺、缘悭金缕。被天风、吹坠江湖，课閒拳鹭。

东华车马，古署林鸦，十年半逆旅。漓水阔、误他湘雁，楚佩轻委，瘁羽孤单，怎禁蛮雨。

虞姬妒恨，莫愁痴视，渔灯不暖韩江梦，舣扁舟、芦岸呼人渡。

樱花问讯，葡萄买醉，归来卜居，那是吾土。

头颅尚在，偃蹇山林，欠漆园栗苎。拟料理、襟痕袖稿，百感苍茫，鬓怯霜欺，烛危风舞。

回峰自警，余粮休恋，脱笼飞作蓬岛客，漫思归、危立辽东柱。

关心俗状尘容，浪迹云山，鹤猿讶否。

作者简介：1869-1943，字懿生，号铁夫、季良、鸾坡，以号行，广东香山人。光绪二十七年（1901）举人，三十年（1904）考取内阁中书。官广西知府。民国间曾任无锡国专词学教授及香港广州大学、国民大学教授。曾从朱祖谋学梦窗，后即以笺释吴文英的《梦窗词》扬名词坛。著有《抱香室词钞》、《梦窗词笺》等。晚年蛰居香港之青山，以著述自娱。